**Mindszentkállai Helyi Választási Bizottság**

**8282 Mindszentkálla, Petőfi Sándor utca 13.**

Mindszentkálla Község Helyi Választási Bizottsága a választási eljárásról szóló 2013. évi XXXVI. törvény 132. §-ában és 307/D. § (1) bekezdésében foglalt hatáskörében eljárva a Magyar Környezetvédők Pártja jelölő szervezet nyilvántartásba vétele tárgyában meghozta a következő határozatot:

 **MINDSZENTKÁLLAI HELYI VÁLASZTÁSI BIZOTTSÁG**

**2/2017. (VII.28.) határozata**

***Magyar Környezetvédők Pártja jelölő szervezet***

***nyilvántartásba vételéről***

Mindszentkálla Község Helyi Választási Bizottsága a **Magyar Környezetvédők Pártja** (rövidített neve: MAKÖP; székhelye: 1149 Budapest, Bíbor utca 5.; nyilvántartási száma: 01-02-0000641) **jelölő szervezetet** a Mindszentkálla községben 2017. október 1. napjára kitűzött időközi polgármester választásra **nyilvántartásba veszi**.

A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet fellebbezést nyújthat be. A fellebbezést személyesen, levélben, telefaxon vagy elektronikus levélben lehet benyújtani. Nem nyújthat be fellebbezést az ügyben eljárt választási bizottság és annak tagja. Fellebbezést lehet benyújtani jogszabálysértésre hivatkozással, illetve a választási bizottság mérlegelési jogkörben hozott határozata ellen.

A Veszprém Megyei Területi Választási Bizottsághoz (8200 Veszprém, Megyeház tér 1.) címzett fellebbezést a Mindszentkállai Helyi Választási Bizottsághoz (8282 Mindszentkálla, Petőfi Sándor utca 13.) kell benyújtani. A fellebbezést úgy kell benyújtani, hogy az legkésőbb a megtámadott határozat meghozatalától számított harmadik napon 16:00 óráig megérkezzen a Mindszentkállai Helyi Választási Bizottsághoz.

A fellebbezésnek tartalmaznia kell a kérelem alapját; benyújtójának nevét, lakcímét (székhelyét) és - ha a lakcímétől (székhelyétől) eltér - postai értesítési címét; a kérelem benyújtójának személyi azonosítóját, illetve, ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

A fellebbezést a választási iroda az ügy összes iratával a beérkezése napján felterjeszti a fellebbezés elbírálására jogosult választási bizottsághoz.

**INDOKOLÁS**

Mindszentkálla Község Helyi Választási Bizottsága (a továbbiakban: HVB) Mindszentkálla községben 2017. október 1. napjára időközi polgármester választást tűzött ki 1/2017. (VII. 10.) HVB határozatával.

A Magyar Környezetvédők Pártja (rövidített neve: MAKÖP; székhelye: 1149 Budapest, Bíbor utca 5.; nyilvántartási száma: 01-02-0000641; képviselője: Medveczki Zoltán) a Helyi Választási Irodához 2017. július 25. napján érkezett „P3” jelű nyomtatványon kérte az időközi polgármester választásra jelölő szervezetként történő nyilvántartásba vételét.

A választási eljárásról szóló 2013. évi XXXVI. törvény (a továbbiakban: Ve.) 119. § (1) bekezdése szerint azt a szervezetet, amely jelöltet vagy listát kíván állítani, a választás kitűzését követően jelölő szervezetként be kell jelenteni a Nemzeti Választási Bizottságnál.

A Ve. 307/D. § (1) bekezdése szerint a jelölő szervezetet a területi választási bizottság vagy a Nemzeti Választási Bizottság - amelynél a jelölő szervezetet bejelentették - veszi nyilvántartásba. Időközi választáson a jelölt, illetve lista nyilvántartásba-vételére illetékes választási bizottság veszi nyilvántartásba a jelölő szervezetet.

A Ve. 132. §-a szerint az illetékes választási bizottság minden, a törvényes feltételeknek megfelelő jelölő szervezetet, jelöltet, illetve listát - legkésőbb a bejelentését követő negyedik napon - nyilvántartásba vesz.

A HVB a benyújtott iratok ellenőrzését követően megállapította, hogy a jelölő szervezet nyilvántartásba vétele iránti kérelme a jogszabályban előírt feltételeknek megfelel. A Helyi Választási Iroda a bejelentett jelölő szervezet létezését és adatainak hitelességét a civil szervezetek bírósági nyilvántartásából, a Magyar Környezetvédők Pártját nyilvántartásba vevő Fővárosi Törvényszéktől kért kivonat alapján ellenőrizte.

A fentiek alapján a HVB a jelölő szervezet nyilvántartásba vételéről döntött a határozat rendelkező részében foglaltak szerint.

A Ve. 49. § (2) bekezdése szerint a választási bizottság a határozatát - a személyes adatok kivételével - nyilvánosságra hozza.

A határozat a Ve. 10. §-án, 46. § cb) pontján, 49. § (2) bekezdésén, 119. § (1) bekezdésén, 132. §-án, 221. § (1) bekezdésén, 223. §-án, 224. §-án, 226. §-án, valamint 307/D. § (1) bekezdésén alapszik.

Mindszentkálla, 2017. július 28.

 Kovács Kitti

 HVB elnök